钦定古今图书集成/理学汇编/文学典/第113卷 > 魏学礼
## 钦定古今图书集成/理学汇编/文学典/第113卷 > 魏学礼

按《苏州府志》：“学礼，字季朗，吴县人。世居阊门，笃学强
识。嘉靖戊子拟魁，本房主考。以文太奇，稍欲下之，举
者持不可，曰：‘愿留作后来解头’。遂不获荐。然有声诸
生间，四方从受经者云集，力修先秦、两京、屈宋建安
之业。王世贞见学礼诗‘万里黄云江雁后，千家玉笛
陇梅前’。叹曰：‘骚坛上何可无季朗’。万历乙亥贡入国”
学，授镇江府学训导。御史邢侗按吴，首荐于朝，迁国
子学正。有诏较刻《十三经注疏》，调广平府同知，值岁
歉，饥民揭竿起，学礼洒涕慰解即散。邻郡有冤不决，
属学礼一讯得其情。署府篆者再，无纤毫染指。有鹾
贾进例金数百两，拒不入。当事有私人赃败，嘱之曲
庇，学礼不从，遂嗾巡抚论劾，而学礼亦拂衣矣。归而
故居已售，无栖止。徐学士显卿侨居宜兴，迎学礼于
道曰：“罨画溪头，已构数椽，待君税驾。”学礼就焉。属有
末疾，遂谢绝人事，日手一编，伊吾不休。年七十八卒。